**Predkladacia správa**

Návrh nariadenia vlády, ktorým sa mení a dopĺňa nariadenie vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov, sa predkladá v zmysle Plánu legislatívnych úloh vlády SR na mesiace september až december 2020.

Účelom predloženého návrhu nariadenia vlády je v prvom rade odstránenie nesúladu niektorých ustanovení upravujúcich výkon odborných pracovných činností v zdravotníckych povolaniach farmaceut, sestra a pôrodná asistentka a  ustanovení upravujúcich špecializačné štúdium v zdravotníckych povolaniach lekár a  zubný lekár so smernicou Európskeho parlamentu a Rady 2005/36/ES o uznávaní odborných kvalifikácií v platnom znení. V uvedenej veci zaslala Európska komisia Slovenskej republike Odôvodnené stanovisko – porušenie č. 2018/2304.

Potreba novelizácie nariadenia vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov je odôvodnená aj prijatím Delegovaného rozhodnutia Európskej komisie (EÚ) 2020/548 z 23. januára 2020, ktorým sa mení príloha V k smernici Európskeho parlamentu a Rady 2005/36/ES, pokiaľ ide o doklady o formálnej kvalifikácii a názvy špecializačných odborov. Citovaným delegovaným rozhodnutím sa špecializačný odbor kardiochirurgia zaradil medzi špecializačné odbory automaticky uznávané v členských štátoch Európskej únie. Zaradenie špecializačného odboru kardiochirurgia medzi špecializačné odbory automaticky uznávané v členských štátoch Európskej únie sa premieta v ustanoveniach upravujúcich započítanie časti absolvovaného špecializačného štúdia.

V predloženom návrhu sa premietajú aj zmeny uskutočnené v sústave študijných odborov vydaním vyhlášky Ministerstva školstva, vedy, výskumu a športu Slovenskej republiky č. 244/2019 Z. z. o sústave študijných odborov Slovenskej republiky na základe § 50 ods. 3 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, a to v  ustanoveniach upravujúcich odbornú spôsobilosť zdravotníckych pracovníkov na výkon odborných pracovných činností v  jednotlivých zdravotníckych povolaniach. Návrh nariadenia vlády obsahuje okrem zmien študijných odborov v jednotlivých zdravotníckych povolaniach aj doplnenia názvov študijných programov z dôvodu potreby ich bližšieho určenia najmä s prihliadnutím na uskutočnené zmeny v sústave študijných odborov.

Účelom predloženého nariadenia vlády je v neposlednom rade riešenie akútneho nedostatku lekárov so špecializáciou v špecializačnom odbore všeobecné lekárstvo. Navrhuje sa zavedenie doplnkovej odbornej prípravy pre lekárov so špecializáciou vo vybraných  špecializačných odboroch (taxatívne ustanovených v návrhu nariadení vlády), ktorých obsah štúdia je príbuzný so štúdiom v špecializačnom odbore všeobecné lekárstvo a ich dĺžka štúdia je najmenej päť rokov.

Návrh nariadenia vlády Slovenskej republiky nemá vplyvy na rozpočet verejnej správy, vplyvy  na podnikateľské prostredie, nemá sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana, ani vplyvy na manželstvo, rodičovstvo a rodinu.

Návrh nariadenia vlády nie je predmetom vnútrokomunitárneho pripomienkového konania.

Účinnosť nariadenia vlády sa navrhuje vzhľadom na legisvakanciu a predpokladanú dĺžku legislatívneho procesu.